钦定古今图书集成/明伦汇编/家范典/第085卷 > 《白杨行》〈并序〉吴志淳
## 钦定古今图书集成/明伦汇编/家范典/第085卷 > 《白杨行》〈并序〉吴志淳

真定刘生客死闽中，同行者为归其骨。其妻胡氏自图夫容以祀，因哭而绝。邻人怜之，遂合葬锺陵东门，故又号《锺陵行》。

“锺陵东门白杨树，行人指点是双墓。墓中夫妇俱少
年，一双白璧薶黄泉。黄泉相逢语呜咽，一一从前向
郎说。前年郎去客三山，今年郎归白骨还。当时自画
蛾眉样，今日却写郎容颜。容颜转似心转切，叫郎不
应心断绝。生时不得逐郎行，死时却与郎同穴。丹青
遗像留人间，年年泪竹寒生斑。当年曾过延平渡，还”
见双龙化剑湾。堂前既无父与母，堂下又无儿与女。
使妾有子堂有姑，丹心一寸那能枯。六朝盛事付流
水，忠义几人能到底。秋风月冷凤凰来，与郎同上吹
箫台。